《送大参王汝言捧表入贺》
明代·张诩

一表秋前捧，单车日下征。青春江海意，白发庙廊情。

圣寿天同极，臣心水共清。升平如可待，司马相皇明。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。